白居易
薛中丞
百人无一直，百直无一遇。借问遇者谁，正人行得路。
中丞薛存诚，守直心甚固。皇明烛如日，再使秉王度。
奸豪与佞巧，非不憎且惧。直道渐光明，邪谋难盖覆。
每因匪躬节，知有匡时具。张为坠网纲，倚作颓檐柱。
悠哉上天意，报施纷回互。自古已冥茫，从今尤不谕。
岂与小人意，昏然同好恶。不然君子人，何反如朝露。
裴相昨已夭，薛君今又去。以我惜贤心，五年如旦暮。
况闻善人命，长短系运数。今我一涕零，岂为中丞故。